**Ministru kabineta noteikumu projekta “Grozījumi Ministru kabineta 2010.gada 21.jūnija noteikumos Nr.564 “Uzturēšanās atļauju noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai paredzētu atsevišķas izmaiņas uzturēšanās atļauju un izsaukumu pieteikumu iesniegšanas kārtībā, kas uzsāktas piemērot atbilstoši Covid-19 infekcijas izplatības pārvaldības likumā noteiktajam, un ko būtu lietderīgi īstenot arī turpmāk, kā arī, lai precizētu regulējumu saistībā ar Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros pārņemšanu un no 2021.gada 1.jūlija saskaņotu tiesību aktu ar Administratīvo teritoriju un apdzīvoto vietu likumu.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Iekšlietu ministrijas iniciatīva;
2. Eiropas Komisijas 2020.gada 7.jūlija vēstule Ref.Ares(2020)3579802 par Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros pārņemšanu Latvijas nacionālajos normatīvajos aktos;
3. Ministru prezidenta 2020.gada 1.jūlija uzdevums Nr. 2020-UZD-1169.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesību akta projekts izstrādāts, lai paredzētu atsevišķas izmaiņas uzturēšanās atļauju un izsaukumu pieteikumu iesniegšanas kārtībā, kas uzsāktas piemērot atbilstoši Covid-19 infekcijas izplatības pārvaldības likumā noteiktajam, un ko būtu lietderīgi īstenot arī turpmāk, kā arī, lai precizētu regulējumu saistībā ar Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros pārņemšanu un saskaņotu tiesību aktu ar Administratīvo teritoriju un apdzīvoto vietu likumu. Projektā:1) noteikts, ka dokumentus atkārtotas uzturēšanās atļaujas pieprasīšanai vai uzturēšanās atļaujas reģistrēšanai personas iesniedz elektroniski vai pa pastu – atbilstoši tam, kā šie pieprasījumi tiek iesniegti šobrīd saskaņā ar Covid-19 infekcijas izplatības pārvaldības likuma 32.panta trešajā daļā noteikto. Ja šobrīd šis nosacījums attiecināms uz visiem uzturēšanās atļauju pieprasījumiem, tad projektā šāda kārtība noteikta tikai atkārtotu uzturēšanās atļauju un uzturēšanās atļauju reģistrācijas gadījumā, jo pirmreizējas atļaujas pieprasīšanas gadījumā ir svarīgi personu pienācīgi identificēt, pārbaudot viņas personu apliecinošo dokumentu, kā arī intervēt. Atkārtotas uzturēšanās atļaujas un uzturēšanās atļaujas reģistrēšanas gadījumā personas identifikācija tiks veikta, izsniedzot uzturēšanās tiesības apliecinošo dokumentu, bet intervija nepieciešamības gadījumā var tikt veikta, uzaicinot personu ierasties Pilsonības un migrācijas lietu pārvaldē vai Latvijas Republikas diplomātiskajā un konsulārajā pārstāvniecībā ārvalstī;2) paredzēts, ka atkārtotas uzturēšanās atļaujas pieprasīšanas vai uzturēšanās atļaujas reģistrēšanas gadījumā pieteikumu var iesniegt arī ārzemnieka uzaicinātājs, ārzemniekam neuzturoties Latvijas Republikā. Šāds grozījums vienkāršos pieteikuma iesniegšanu gadījumos, kad, piemēram, darba devējs nosūtījis ārzemnieku veikt darbu ārpus Latvijas Republikas (kravu pārvadātāji, jūrnieki, nosūtītie darbinieki), bet viņam izsniegtās uzturēšanās atļaujas termiņš tuvojas beigām, un ārzemnieka atgriešanās Latvijas Republikā paredzēta pārāk vēlu, lai viņš savlaicīgi varētu iesniegt dokumentus atļaujas atjaunošanai;3) noteikts, ka izsaukuma pieteikumu ārzemnieka uzaicinātājs var iesniegt tikai elektroniski, vai nu izmantojot elektronisko pakalpojumu "Ielūguma vai izsaukuma apstiprināšana vīzas vai uzturēšanās atļaujas pieprasīšanai Latvijas Republikā", vai, ja ārzemnieku uzaicina juridiska persona vai darba devējs – elektroniski, apstiprinot pieteikumu ar drošu elektronisko parakstu. Šobrīd juridiskajām personām un darba devējiem nav iespējama vai nav pietiekami ērta elektroniskā pakalpojuma lietošana, jo tas neparedz iespēju uzaicināt ārzemnieku nodarbināšanas nolūkā, bet juridiskām personām, kas uzaicina ārzemniekus citam mērķim (piemēram, komercdarbība, studijas) nav iespējams veikt valsts nodevas maksājumu par pakalpojumu, izmantojot norēķinu karti. Šobrīd tiek strādāts pie atbilstošu izmaiņu veikšanas e-pakalpojumā, lai šos trūkumus novērstu un turpmāk elektroniskā pakalpojuma izmantošanu kā vienīgo izsaukuma pieteikuma iesniegšanas veidu noteiktu visām uzaicinātāju kategorijām;4) ievērojot iepriekš minēto, no noteikumiem tiek svītrota norma, kas paredzēja uzaicinātājam uzrādīt personu apliecinošo dokumentu, jo šobrīd personas identifikācija tiek veikta e-pakalpojumā vai arī, ja pieteikums tiek iesniegts, izmantojot drošu elektronisko parakstu, identificējot e-parakstītāju, kas nepieciešamības gadījumā pievienojis pilnvaru;5) projektā noteikta prasība uzaicinātājam saziņai norādīt savu elektroniskā pasta adresi, lai vienkāršotu un paātrinātu saziņas iespējas;6) no noteikumiem izslēgta prasība atkārtotas uzturēšanās atļaujas vai atļaujas reģistrācijas gadījumā izsaukuma pieteikumam pievienot tās darba vai uzņēmuma līguma kopijas, kas jau ir Pilsonības un migrācijas lietu pārvaldes rīcībā. Šāds nosacījums samazinās administratīvo slogu gan iesniedzējiem, gan iestādei, kā arī samazinās iestādē uzglabājamo dokumentu apjomu;7) veikti precizējumi izsaukuma pieteikumam pievienojamo dokumentu sarakstā gadījumos, kad tiek uzaicināti uzņēmuma iekšienē pārceltie darbinieki. Atbilstoši Eiropas Parlamenta un Padomes 2014. gada 15. maija direktīvas 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros pārņemšanu 5.panta 1.punkta “c” apakšpunktā minētajam, uzaicinot uzņēmuma iekšienē pārcelto darbinieku, pieteikumam nav jāpievieno ārvalsts uzņēmuma, kas nosūta darbinieku, vēstule, ja nepieciešamā informācija jau ir iekļauta darba līgumā. Otrs precizējums attiecas uz gadījumiem, kad izsaukuma pieteikums tiek iesniegts tādam darbiniekam, kurš kādā citā Eiropas Savienības dalībvalstī saņēmis uzņēmuma iekšienē pārceltā darbinieka atļauju un tiek nosūtīts darbam uz Latviju – šādā gadījumā pieteikumam saskaņā ar iepriekš minētās direktīvas 5.panta 1.punkta “d” apakšpunktu nav jāpievieno darbinieka izglītību vai pieredzi apliecinošie dokumenti, ja vien ārzemnieks netiks nodarbināts reglamentētā profesijā;8) veikti precizējumi atbilstoši Administratīvo teritoriju un apdzīvoto vietu likumam (turpmāk – likums), kas stājās spēkā 2020.gada 23.jūnijā un kas Latvijas Republiku iedala valstspilsētu un novadu pašvaldību teritorijās. Likums nosaka, ka Latvijas Republikā apdzīvotas vietas ir pilsētas, ciemi, mazciemi un viensētas. Attiecīgi pilsētas iedala valstspilsētās un novadu pilsētās. Ar likuma spēkā stāšanos spēku zaudēja Administratīvo teritoriju un apdzīvoto vietu likums (pieņemts 2008.gada 18.decembrī), kas kā vienu no Latvijas Republikas administratīvi teritoriālajām vienībām noteica republikas pilsētu un neparedzēja mazciemu kā apdzīvotu vietu. Projekts paredz saskaņot uzturēšanās atļaujas pieteikuma veidlapā noteikto personas dzīvesvietas adreses iedalījumu ar likumā noteikto administratīvi teritoriālo iedalījumu, paredzot tā stāšanos spēkā 2021.gada 1.jūlijā, ņemot vērā, ka Administratīvo teritoriju un apdzīvoto vietu likuma pārejas noteikumu 2.punktā noteikts, ka ar šā likuma spēkā stāšanos republikas pilsētu un novadu pašvaldības turpina pildīt savas funkcijas un uzdevumus normatīvajos aktos noteiktajā kārtībā līdz 2021. gada pašvaldību vēlēšanās ievēlētās pašvaldības domes pirmajai sēdei, kura tiek sasaukta šajā likumā noteiktajā kārtībā 2021. gada 1. jūlijā. Projekts neparedz ieviest jaunus pakalpojumus vai jaunas informācijas un komunikācijas tehnoloģiju sistēmas vai pilnveidot esošās. |
| 3. | Projekta izstrādē iesaistītās institūcijas un publiskas personas kapitālsabiedrības | Iekšlietu ministrija, Pilsonības un migrācijas lietu pārvalde. |
| 4. | Cita informācija | Nav. |

 .

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ārzemnieki, kas pieprasa uzturēšanās atļaujas Latvijas Republikā un viņu uzaicinātāji. 2019.gadā izsniegtas un reģistrētas 47295 uzturēšanās atļaujas. |
| 2. | Tiesiskā regulējuma ietekme uz tautsaimniecību un administratīvo slogu | Projekts nerada ietekmi uz tautsaimniecību un samazina administratīvo slogu, vienkāršojot pieteikumu iesniegšanu uzturēšanās atļauju pieprasīšanas vai reģistrēšanas gadījumos un samazinot izsaukuma pieteikumam pievienojamo dokumentu apjomu.  |
| 3. | Administratīvo izmaksu monetārs novērtējums | Projekts nerada papildu administratīvās izmaksas un neradīs finansiālo ietekmi uz valsts budžetu, bet samazinās administratīvo slogu ārzemnieku – darba ņēmēju uzaicinātājiem, kam turpmāk ik gadu nebūs jāiesniedz jau iepriekš iesniegtie darba un uzņēmumu līgumi. 2019.gadā saistībā ar nodarbinātību izsniegtas 5390 atkārtotas un reģistrētas uzturēšanās atļaujas. Covid-19 ietekmē nedaudz samazinoties šim skaitam, prognozējams, ka gada laikā turpmāk varētu tikt saņemti aptuveni 5000 pieprasījumu. C (dokumentu kopēšana, apliecināšana un pievienošana pieteikumam) = (atalgojums 7,01 *euro*/h1 x 0,1h) x (5000 pieteikumu) = - 3505 *euro*.Kopējo administratīvo izmaksu samazinājums darba devējiem, kas uzaicina ārzemniekus - 3505 *euro* gadā.1 7,01 *euro*/h – vidējā darba samaksa stundā 2019.gadā privātajā sektorā. Avots: Centrālās statistikas pārvaldes datubāze, tabula “DSG080. Strādājošo regulārā mēneša un stundas vidējā bruto darba samaksa pa darbības veidiem (*euro*)”. Ievērojot to, ka informācijas sagatavošanā un dokumentu parakstīšanā iesaistīti dažādos amatos nodarbinātie, aprēķinā izmantots sektora vidējais darba samaksas rādītājs. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2014. gada 15. maija direktīva 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros (OJ L 157, 27.5.2014, 1.–22.lpp)  |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums |

|  |
| --- |
| Eiropas Parlamenta un Padomes 2014. gada 15. maija direktīva 2014/66/ES par ieceļošanas un uzturēšanās nosacījumiem trešo valstu valstspiederīgajiem saistībā ar pārcelšanu uzņēmuma ietvaros |

 |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 5.panta 1.punkta c apakšpunkts | Projekta 1.10.apakšpunkts | Pārņemts pilnībā | Projekts neparedz stingrākas prasības |
| 5.panta 1.punkta e apakšpunkts | Projekta 1.11.apakšpunkts | Pārņemts pilnībā | Projekts neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projekts šo jomu neskar |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Pārējās direktīvas normas pārņemtas Imigrācijas likumā un tam pakārtotajos Ministru kabineta noteikumos. |

|  |
| --- |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts un tā sākotnējās ietekmes novērtējuma ziņojums (anotācija) 15.12.2020. ievietots Iekšlietu ministrijas tīmekļvietnē [www.iem.gov.lv](http://www.iem.gov.lv) sadaļā “Sabiedrības līdzdalība”, un Ministru kabineta tīmekļvietnē <https://mk.gov.lv/content/ministru-kabineta-diskusiju-dokumenti>, aicinot sabiedrību izteikt savu viedokli par projektu. |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 ”Sabiedrības līdzdalības kārtība attīstības plānošanas procesā” 7.4.1.apakšpunktu sabiedrības pārstāvji ir aicināti līdzdarboties, rakstiski sniedzot viedokli par projektu tā izstrādes stadijā. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Iekšlietu ministrijas tīmekļa vietnē [www.iem.gov.lv](http://www.iem.gov.lv/) sadaļā “Sabiedrības līdzdalība”. |
| 3. | Sabiedrības līdzdalības rezultāti | Par projektu komentāri nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs Sandis Ģirģens

Vīza:

valsts sekretārs Dimitrijs Trofimovs

I.Briede 67219546

ilze.briede@pmlp.gov.lv